इसदे अलावा 1963 दे दौरान गै “हिम्मत भारती”,“डुग्गर दर्पण” ते “वीर डोगरा” जनेहि्यां पत्र-पत्रिकां बी निकलियां जिन्दे इच पूरी अखबार आह्‌ली झलक मिलदी ही। सतमें द्हाकें इच फील्ड सर्वे आर्गेनाइज़ेशन ने “फुलवाड़ी” नां कन्नै इक शानदार मासिक पत्रिका डोगरी गी दित्ती। इस्सै द्हाके च डॉ.विजय पुरी होरें इक बाल-पत्रिका “पनीरी” शुरू कीती। इसदे अलावा “डुग्गर दर्शन” नां दा अखबार बी इस्सै काल इच निकलना रम्भ होआ, मोहन लल सपोलिया हुंदा उर्दू हफ्तावार “शंखधुन” बी इस्सै काल इच शुरू होआ। 1987-88 च “पत्तन” नां दी पत्रिका जिसी बाद च “कूंज-कतारां” नां दित्ता गेआ, शुरू होई पर एह्‌दे इक-दो अंक गे नजरी आए न। सन 1990 ई. च दैनिक कश्मीर टाइम्स च इक सफा डोगरी टाइम्स दा बी जुड़ी गेआ। डोगरी टाइम्स च इस सफे दा जुड़ना वेद भसीन हुंदी देन ऐ। सन 1996 ई. च कृष्ण लाल मस्त दे संपादन इच “निम्मा मौरा” शुरू होआ ते 1996-97 च सुदर्शन रत्नपुरी होरें “परचोल” नां दा इक सत्त रोजा लौह्‌की जनेही हफ्तावार अखबार शुरू करी दित्ती। सन 1998 च जम्मू कश्मीर राज्य दे सूचना विभाग ने “लो” नां दी मासिक पत्रिका डोगरी गी दित्ती। सन 1999 च देवेन्द्र शर्मा हुंदे सम्पादन च मुंबई (महाराष्ट्र) थमां “डुआठन” नां दी मासिक पत्रिका शुरू होई। मुंबई जनेह् बड्डे शेह्‌रा चा कुसै डोगरी पत्रिका दा एह् पैह्‌ला प्रकाशन ऐ।